Veelsydige Rian sê hy wil nooit verveelRian van Heerden by sy restaurant, Delizioso. (Foto: Jhua-Nine Wyrley-Birch) Daar is drie woorde wat klaarblyklik nooit deel van Rian van Heerden se woordeskat sal wees nie: voorspelbaar, vervelig en vakansie. “As daar nou een ding is wat ek haat, dan is dit om tyd te mors. Ek kan dit nie hanteer nie. Ek vra altyd wat kan ek doen of skep met my tyd, hoe kan ek iets bevorder of verbeter?” vertel hy aan tafel by sy restaurant, Delizioso. Hier lyk die voormalige Jacaranda FM-omroeper net so tuis soos wat hy agter die mikrofoon of op die kassie is – kelners word by die naam genoem, klante word soos ou vriende gegroet en tussendeur word messe en vurke reggeskuif en stoele ingestoot. “Dis natuurlik waansin om ŉ restaurant in Covid-tye oor te koop, maar ek floreer te midde van ŉ uitdaging,” vertel hy oor dié ruimte wat hy aanvanklik oorgeneem het om die “stil” tye tussen projekte te vul. Hy het ook groot planne met ŉ franchise gehad, maar kom toe agter hoe geliefd dié restaurant by sy gereelde klante is en besluit eerder om verder te bou op sy bestaande sukses. Delizioso bied volgens Rian iets vir almal. “Die lekkerste deel van ŉ restaurant besit is om te kan eksperimenteer. Ek staan soms in die hoek van die kombuis en is verstom om te sien hoe disse opgetower word,” sê hy trots. Dit is boonop ŉ klipgooi van sy televisievervaardigdingsmaatskappy, Provoco, se hoofkwartier in Centurion. Sy oorlede pa, Esli, se bekende hoenderresep is ook by dié spyskaart as ŉ huldeblyk gevoeg. “Dit was ŉ treffer toe ons grootgeword het en het ŉ paar probeerslae geneem voordat ons dit kon regkry. Nou kan almal Esli se hoender saam met ons geniet.” Jacaranda FM-luisteraars het vir meer as tien jaar soggens of smiddae ingeskakel om te hoor wat Rian op daardie gegewe dag sou kwytraak. Hy het in 2012 by dié gewilde radiostasie aangesluit as mede-aanbieder van die Complimentary Breakfast-program, wat hy in 2017 gegroet het en kort daarna teruggekeer en aangesluit het as aanbieder van die middagprogram, The Scenic Drive with Rian. Rian het Jacaranda FM vir ‘n tweede keer gegroet. Foto: Verskaf) Hy vertel dat sy eerste aanstelling dié radiostasie byna 300 000 luisteraars gekos het. “Hulle het gelukkig teruggekom en ŉ paar vriende saamgenooi,” sê hy met ŉ knipoog. Dié gewilde omroeper het einde Junie vanjaar egter sy oorfone vir die tweede (en moontlik laaste keer) by Jacaranda FM opgehang. “Die tyd wat ek by Jacaranda moes spandeer het ek net eenvoudig nie meer nie gehad nie. Ek moes soms byna heeltemal onvoorbereid by die program aansluit en hoewel ek hoop die luisteraars dit nie agtergekom het nie, glo ek hulle verdien veel beter as dit.” Sy tyd op die Jakarandastad se klankgolwe was wel vol hoogtepunte en die geleenthede wat só ŉ enorme platform bied is iets wat hy nie ligtelik geneem het nie. Ook projekte soos Good Morning Angels en die verskil wat daar in mense se lewens gemaak kon word, lê hom steeds na aan die hart. “Ons het lekker nonsens aangejaag. Daar was altyd lekker debatte en gesprekke en ons het selfs vir ou Juju (Julius Malema) ateljee toe genooi!” Die oggendprogram het veral vir interessante oomblikke gesorg. “Ek onthou nog ons was eerste op die lug die dag na Madiba se dood en het die nuus oor Oscar Pistorius se arrestasie op ons program gebreek. Dis groot oomblikke daai en dis ŉ voorreg dat mense wag om te hoor wat ons oor ŉ saak te sê het.” Hy glo sy nalatenskap is om mense te verras en uit hul gemaksone te dwing. “Ek het net besluit kom ons raak kwaad vir mekaar en maak dan weer vrede. Kom ons leer vir mense dat daar meer as een manier is om te dink en op te tree. Kom ons daag mekaar uit eerder as wat ons dag na dag na dieselfde ou goed luister.” “Partykeer was ek self verras oor dit wat uit my bek gekom het,” terg hy. Dié selferkende storieverteller wou nog altyd agter die kameras wees. Hy erken dat televisie ŉ perd van ŉ ander kleur is, maar sê wanneer mense sê dat iets “nie gedoen kan word nie” dit iets in hom wakker maak. “Ek het al baie as aanbieder gewerk, maar nie genoeg goed wat my werklik boei op televisie gesien nie. Ek wou graag daardie wêreld verken.” Sy vervaardigingsmaatkskappy, Provoco, se naam behoort genoeg verduideliking te bied vir die soort inhoud waarop hy homself toespits. Rhona Erasmus en Renske Lammerding van ‘Die Real Housewives van Pretoria’ kuier by Maroela Media. (Foto: Jhua-Nine Wyrley-Birch/Maroela Media) Programme soos Bolhuis, Siener, Sex in Afrikaans en natuurlik Die Real Housewives van Pretoria het danksy Rian en sy span die lig gesien. Iets soos ŉ sitkamergesprek of kookprogram sal daarom nie sommer uit Provoco se oorde kom nie. “Party Afrikaanse vermaak is maar regtig vanilla. Ek sê waag dit en gee vir mense iets blou as hulle vir groen vra. Ons gee jou net ŉ bietjie ander opsies as om die heeltyd by dieselfde eentonige resep te bly volg.” Veral in Real Housewives se geval is Rian vir sy waaghalsigheid beloon. “Daar is groot Facebook-blaaie wat gewy word aan dié program en beïnvloeders wat weeklikse TikToks daaroor maak. Selfs Engelsprekende kykers klets daaroor op Twitter.” Hy steur hom ook lankal nie meer aan die “Afriklaners” soos hy na hulle verwys nie. “As mense kla dan kyk hulle dit. As niemand kla nie dan gee hulle daaroor om nie. Ek kan nie aan een ding dink wat ek al gedoen het waaroor mense nie gekla het nie.” Hy sê oplossing is ook baie eenvoudig: “As jy nie daarvan hou nie, dan hoef jy dit nie te kyk nie. “As ek vir kykers presies wat hulle wil hê gegee het, sou ek nou ŉ baie ryk man gewees het. Maar dit is gelukkig nie wie en wat ek is nie. Ek wil nooit verveel nie.” Vir dié veelsydige vermaker is werk nommer een. Rian is ook aanbieder van ‘Wie word ‘n miljoenêr?’ (Foto: Verskaf) “En nommer twee en nommer drie,” voeg hy laggend by. Maar is hy ooit spyt hieroor? “As ek kyk na my loopbaan in geheel sou ek niks anders wou aanpak nie, want dan beteken dit ŉ mens is spyt. Ek sit ook baie en wonder of ek ŉ meer tradisionele roete moes gevolg het, maar dis sommer nonsens, inteendeel dis propaganda. Daar is nie ŉ regte manier om te lewe nie, solank jy verstaan dat jou mense en nie jou bates jou nalatenskap gaan wees.” Glo dat hy dat daar nog meer en beter vir hom in die toekoms wink? “Ek dink dis wat mense irriteer. Hulle dink dis nou dit van my af, maar daar’s nog baie tyd en ek het nog baie energie. Ek het byna nog net twee goed op my tweede emmerskoplys oor as dit vir jou enigiets kan vertel.” Om tyd te mors. Mense wat nie opgee nie. Impak Die onvoorspelbare. Dis eintlik vreesaanjaend om te dink of ons ons bestemmings veilig gaan bereik? Selfopgelegde onkunde. Dis een ding om dom te wees en ŉ ander te kies om dom te wees.